
	1.	ความเป็นมา
	เมื่อวันที่ 20 สิงหาคม 2568 อธิบดีกรมพัฒนาฝีมือแรงงาน และคณะได้เข้าพบผู้บริหารจุฬาลงกรณ์มหาวิทยาลัย ได้แก่ ศาสตราจารย์ ดร.วิเลิศ ภูริวัชร อธิการบดี และเจ้าหน้าที่ เพื่อประชุมหารือแนวทางความร่วมมือทางวิชาการด้านการพัฒนาฝีมือแรงงาน ณ จุฬาลงกรณ์มหาวิทยาลัย เขตปทุมวัน กรุงเทพมหานคร ซึ่งกรมมีภารกิจในการพัฒนาฝีมือแรงงานเพื่อเตรียมความพร้อมก่อนเข้าสู่ตลาดแรงงาน และพัฒนาแรงงาน
ที่อยู่ในตลาดแรงงานให้มีทักษะฝีมือที่สูงขึ้น โดยจุฬาลงกรณ์มหาวิทยาลัยยินดีจะร่วมกับกรมพัฒนาฝีมือแรงงาน
จัดฝึกอบรมให้แก่นักศึกษาหรือกำลังแรงงานหรือประชาชนทั่วไปให้มีทักษะสอดคล้องกับตามความต้องการของตลาดแรงงาน เพื่อนำไปสู่การจ้างงาน

 	2.	แผนการดำเนินงาน
 	1.	จัดทำหลักสูตรฝึกอบรมและจัดฝึกอบรมสื่อสารด้านภาษาต่างประเทศ โดยแบ่งการฝึกอบรมเป็นระดับ เช่น ขั้นพื้นฐาน ขั้นกลาง และขั้นสูง เพื่อความเหมาะสมให้แก่นักศึกษาหรือกำลังแรงงานหรือประชาชนทั่วไปให้มีทักษะสอดคล้องกับตามความต้องการของตลาดแรงงาน เพื่อนำไปสู่การจ้างงาน รวมทั้งมหาวิทยาลัยยินดีให้การสนับสนุนสถานที่เพื่อรองรับการจัดตั้งศูนย์ฝึกอบรมด้านภาษาต่างประเทศ และบูรณาการงบประมาณร่วมกัน เพื่อรองรับการฝึกอบรมให้แก่กลุ่มเป้าหมายดังกล่าว
 	2.	การบูรณาการเพื่อจัดฝึกอบรมสาขาอาชีพต่าง ๆ เช่น ช่างไฟฟ้า ช่างเครื่องปรับอากาศ พนักงานด้านการโรงแรม ด้านปัญญาประดิษฐ์ (Aritificial Intelligence : AI) เป็นต้น ให้แก่กำลังแรงงาน 
	3.	ส่งเสริมการฝึกอบรมหรือการทดสอบมาตรฐานฝีมือแรงงานเเห่งชาติ เพื่อนำไปสะสมหน่วยกิต (Credit Bank) และเทียบโอนหน่วยกิตของสถานศึกษา 
	4.	ส่งเสริมการจัดส่งนักศึกษาเข้าฝึกงานกับสถานประกอบกิจการตามโครงการสหกิจศึกษา เพื่อให้ได้สิทธิประโยชน์ทางภาษีตามพระราชบัญญัติส่งเสริมการพัฒนาฝีมือแรงงาน พ.ศ. 2545 และที่แก้ไขเพิ่มเติม และส่งเสริมการจัดตั้งศูนย์ทดสอบมาตรฐานฝีมือแรงงานสาขาตามความต้องการ

